o izvajanju pooblastila za sprejemanje delegiranih aktov, prenesenega na Komisijo v skladu z Uredbo (EU) št. 1007/2011 Evropskega Parlamenta in Sveta z dne 27. septembra 2011 o imenih tekstilnih vlaken in s tem povezanim etiketiranjem in označevanjem surovinske sestave tekstilnih izdelkov ter razveljavitvi Direktive Sveta 73/44/EGS in direktiv 96/73/ES in 2008/121/ES Evropskega parlamenta in Sveta

POROČILO KOMISIJE EVROPSKEMU PARLAMENTU IN SVETU

o izvajanju pooblastila za sprejemanje delegiranih aktov, prenesenega na Komisijo v skladu z Uredbo (EU) št. 1007/2011 Evropskega Parlamenta in Sveta z dne 27. septembra 2011 o imenih tekstilnih vlaken in s tem povezanim etiketiranjem in označevanjem surovinske sestave tekstilnih izdelkov ter razveljavitvi Direktive Sveta 73/44/EGS in direktiv 96/73/ES in 2008/121/ES Evropskega parlamenta in Sveta

1. Uvod

Uredba (EU) št. 1007/2011 Evropskega parlamenta in Sveta o imenih tekstilnih vlaken in s tem povezanim etiketiranjem in označevanjem surovinske sestave tekstilnih izdelkov je bila sprejeta za odpravo morebitnih ovir pri pravilnem delovanju notranjega trga ter za zagotovitev, da bodo potrošnikom na voljo zadostne in ustrezne informacije o sestavi tekstilnih vlaken. Njen cilj je bil tudi uvesti večjo prožnost glede dodajanja novih imen vlaken in prilagajanja zakonodaje v skladu s tehničnim razvojem v sektorju.

Uredba (EU) št. 1007/2011 Komisijo pooblašča za sprejemanje delegiranih aktov v zvezi s:

sprejetjem tehničnih meril in postopkovnih pravil za uporabo člena 20(5) o dovoljenih odstopanjih za prisotnost tujih vlaken v surovinski sestavi;

spremembami prilog II, IV, V, VI, VII, VIII in IX, da bi se upošteval tehnični napredek;

spremembami k Prilogi I, da bi v skladu s členom 6 v seznam iz navedene priloge vključili imena novih tekstilnih vlaken.

2. Pravna podlaga

To poročilo se zahteva v skladu s členom 22 Uredbe (ES) št. 1007/2011. V skladu s to določbo se pooblastilo za sprejemanje delegiranih aktov prenese na Komisijo za obdobje petih let od 7. novembra 2011, Komisija pa mora pripraviti poročilo o pooblastilu najpozneje devet mesecev pred koncem petletnega obdobja, torej pred 7. februarjem 2016.

3. Izvajanje prenosa pooblastila

V skladu s členom 22 je bilo pooblastilo uporabljeno za sprejetje Delegirane uredbe Komisije (EU) št. 286/2012. Na podlagi navedene uredbe je bilo generično ime novega tekstilnega vlakna „polipropilen/poliamidna dvokomponentna vlakna“ dodano na seznam imen vlaken iz prilog I in IX Uredbe (EU) št. 1007/2011. Poleg tega so bile za novo tekstilno vlakno določene enotne preskusne metode. Zato so bile priloge I, VIII in IX k Uredbi (EU) št. 1007/2011 spremenjene. Priznanje tega novega generičnega imena na ravni EU je tekstilni industriji omogočilo pridobivanje koristi od proizvodnje tekstilnih izdelkov, ki uporabljajo nova vlakna in so splošno znana in tržena. Hkrati so potrošniki dobili zagotovilo, da priznana vlakna izpolnjujejo nekatere opredeljene značilnosti in da so lahko tekstilni izdelki jasneje označeni ali etiketirani. Poleg tega so organi za nadzor trga dobili potrebne informacije za preskušanje tekstilnih izdelkov, da se preveri, ali tekstilni izdelki v svoji sestavi vsebujejo nova vlakna ali ne.

Pri posvetovanjih o osnutku delegirane uredbe Komisije so sodelovali strokovnjaki iz držav članic, industrija in drugi deležniki. Komisija je sprejela delegirano uredbo Komisije 27. januarja 2012 ter o tem obvestila Evropski parlament in Svet. Niti Evropski parlament niti Svet nista v obdobju dveh mesecev izrazila nobenega ugovora delegiranemu aktu. Delegirani akt je bil objavljen v Uradnem listu Evropske unije z dne 31. marca 2012 in začel veljati 20. aprila 2012, uporabljati pa se je začel 8. maja 2012.

Komisija trenutno preučuje nov zahtevek, predložen januarja 2014, za predlagano splošno ime „poliakrilat“. Postopek še poteka, končna odločitev o tem, ali bo delegirani akt sprejet ali ne, pa se pričakuje leta 2016.

Pooblastilo do zdaj še ni bilo uporabljeno v zvezi s sprejetjem tehničnih meril in postopkovnih pravil za uporabo člena 20(5), ker v času pisanja tega poročila Komisiji ni bila predložena ustrezna zahteva po večjih dovoljenih odstopanjih pri proizvodnji. Ob upoštevanju tehničnega napredka v času sprejetja Uredbe so bila dovoljena odstopanja pri proizvodnji določena v členu 20(2) in (3) na ravneh, ki proizvajalcem omogočajo, da natančno etiketirajo ali označujejo surovinsko sestavo tekstilnih izdelkov. Lahko pa se zgodi, da bodo novi proizvodni procesi, nova tekstilna vlakna in inovativni tekstilni izdelki, zlasti tisti, ki vsebujejo reciklirana tekstilna vlakna ali njihovo mešanico, zahtevali različna odstopanja pri proizvodnji. Odobritev višjih dovoljenih odstopanj je možna le v izjemnih in ustrezno utemeljenih primerih.

4. Zaključek

S tem poročilom Komisija izpolnjuje obveznost poročanja iz člena 22 Uredbe (EU) 1007/2011.

Komisija je pravilno in pravočasno izvedla delegirana pooblastila ter s tem zagotovila, da je bilo generično ime novega tekstilnega vlakna dodano na seznam imen vlaken.

Komisija meni, da bi bilo treba preneseno pooblastilo v prihodnosti ohraniti. To je nujno za zagotovitev izpolnitve ciljev in pravilnega delovanja Uredbe (EU) št. 1007/2011.